Vermeende plaasaanvallers vasgetrekDie polisie het beslag gelê op verskeie items, waaronder skootrekenaars en vuurwapens. (Foto: SA Polisie) ŉ Groep verdagtes wat verbind word met die aanval op ŉ 77-jarige vrou op ŉ Vrystaatste plaas vroeër vandeesmaand, is agter tralies. Die vrou is op 5 Maart op die plaas Trommel aangeval en van twee vuurwapens, skootrekenaars en ammunisie beroof, het kol. Thandi Mbambo, polisiewoordvoerder in die Vrystaat, gesê. Die groep word ook met ŉ diefstal op ŉ ander plaas op 1 Maart verbind. Speurders van die Marquard-polisie en lede van die taktiese reaksie-eenheid het gister in die vroeë oggendure tydens ŉ intelligensiegedrewe operasie toegeslaan en nege verdagtes tussen 20 en 26 jaar oud in hegtenis geneem. Drie van die mans word van huisroof aangekla, een van diefstal, twee mans word aangekla van die onwettige besit van vuurwapens en ammunisie en drie word van verkragting beskuldig. “Diegene wat van verkragting aangekla word, het glo een van die huisroofverdagtes se vriendin verkrag nadat hulle ŉ uitval oor die gesteelde goedere gehad het,” het Mbambo gesê. Die groep se huise is deursoek en die polisie het beslag gelê op 135 koeëls, ŉ rewolwer en ŉ pistool, asook vermoedelik gesteelde goedere. Die mans verskyn Maandag in die hof op Marquard.